CELEX: 32008R0180
Language: lt
Date: 2008-02-28 00:00:00
Title: 2008 m. vasario 28 d. Komisijos reglamentas (EB) Nr. 180/2008 dėl Bendrijos etaloninės laboratorijos arklių ligoms tirti, išskyrus afrikinę arklių ligą, ir iš dalies keičiantis Europos Parlamento ir Tarybos reglamento (EB) Nr. 882/2004 VII priedą

29.2.2008   
            
            
               LT
            
            
               Europos Sąjungos oficialusis leidinys
            
            
               L 56/4
            
         
      KOMISIJOS REGLAMENTAS (EB) Nr. 180/2008
   2008 m. vasario 28 d.
   dėl Bendrijos etaloninės laboratorijos arklių ligoms tirti, išskyrus afrikinę arklių ligą, ir iš dalies keičiantis Europos Parlamento ir Tarybos reglamento (EB) Nr. 882/2004 VII priedą
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (1), ypač į jos 19 straipsnio iv punktą,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (2), ypač į jo 32 straipsnio 5 dalį,
   kadangi:
   
               (1)
            
            
               Direktyvoje 90/426/EEB nustatyti gyvūnų sveikatos reikalavimai gyvų arklinių šeimos gyvūnų judėjimui tarp valstybių narių ir jų importui į Bendriją iš trečiųjų šalių.
            
         
               (2)
            
            
               Remdamasi Direktyvos 90/426/EEB 19 straipsnio iv punktu Komisija gali paskirti Bendrijos etaloninę laboratoriją vienai ar kelioms arklių ligoms, išvardytoms tos direktyvos A priede, tirti. Be to, joje nurodyta, kad Komisija turi nustatyti funkcijas, uždavinius ir darbo tvarką bendradarbiaujant su laboratorijomis, atsakingomis už užkrečiamųjų arklių ligų nustatymą valstybėse narėse.
            
         
               (3)
            
            
               Pabaigus atrankos procedūrą, penkerių metų laikotarpiui nuo 2008 m. liepos 1 d.Agence Française de Sécurité Sanitaire des Aliments (AFSSA) ir jos gyvūnų patologijų ir zoonozių mokslinių tyrimų laboratorija, esanti Maisons-Alfort, bei arklių patologijų ir ligų laboratorija, esanti Dozulé, Prancūzijoje, turėtų būti paskirta Bendrijos etalonine laboratorija arklių ligoms, išskyrus afrikinę arklių ligą, tirti.
            
         
               (4)
            
            
               Komisijos reglamentu (EB) Nr. 882/2004 nustatytos Bendrijos maisto, pašarų ir gyvūnų sveikatos etaloninių laboratorijų bendrosios užduotys, pareigos ir joms keliami reikalavimai. Gyvūnų sveikatos ir gyvų gyvūnų Bendrijos etaloninės laboratorijos yra išvardytos to reglamento VII priedo II skyriuje. Paskirtoji Bendrijos etaloninė laboratorija arklių ligoms, išskyrus afrikinę arklių ligą, tirti turėtų būti įtraukta į šį sąrašą.
            
         
               (5)
            
            
               Todėl reikėtų atitinkamai iš dalies pakeisti Reglamentą (EB) Nr. 882/2004.
            
         
               (6)
            
            
               Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Agence Française de Sécurité Sanitaire des Aliments (AFSSA), kuriai priklauso gyvūnų patologijų ir zoonozių bei arklių patologijų ir ligų mokslinių tyrimų laboratorijos Prancūzijoje, nuo 2008 m. liepos 1 d. iki 2013 m. birželio 30 d. skiriama Bendrijos etalonine laboratorija arklių ligoms, išskyrus afrikinę arklių ligą, tirti.
   2.   1 dalyje nurodytos Bendrijos etaloninės laboratorijos funkcijos, užduotys ir darbo tvarka bendradarbiaujant su laboratorijomis, atsakingomis už užkrečiamųjų arklių ligų nustatymą valstybėse narėse, yra išdėstytos šio reglamento priede.
   2 straipsnis
   Reglamento (EB) Nr. 882/2004 VII priedo II skyriuje pridedamas šis 14 punktas:
   
      
                  „14.
               
               
                  Bendrijos etaloninė laboratorija arklių ligoms, išskyrus afrikinę arklių ligą, tirti:
                  
                              AFSSA – Laboratoire d’études et de recherches en pathologie animale et zoonoses/Laboratoire d’études et de recherche en pathologie équine
                              
                           
                        
                              F-94700 Maisons-Alfort
                           
                        
                              Prancūzija.“
                           
                        
            
   3 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2008 m. vasario 28 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 224, 1990 8 18, p. 42. Direktyva su paskutiniais pakeitimais, padarytais Direktyva 2006/104/EB (OL L 363, 2006 12 20, p. 352).
   
      (2)  OL L 165, 2004 4 30, p. 1. Reglamentas su paskutiniais pakeitimais, padarytais Tarybos reglamentu (EB) Nr. 1791/2006 (OL L 363, 2006 12 20, p. 1).
   
      PRIEDAS
      Bendrijos etaloninės laboratorijos arklių ligoms, išskyrus afrikinę arklių ligą, tirti funkcijos, užduotys ir darbo tvarka bendradarbiaujant su laboratorijomis, atsakingomis už užkrečiamųjų arklių ligų nustatymą valstybėse narėse
      Nepažeidžiant gyvūnų sveikatos sektoriaus Bendrijos etaloninių laboratorijų bendrųjų funkcijų ir pareigų pagal Reglamento (EB) Nr. 882/2004 32 straipsnio 2 dalį, Bendrijos etaloninei laboratorijai (toliau – BEL) arklių ligoms, išskyrus afrikinę arklių ligą, tirti priskiriamos tokios pareigos ir funkcijos:
      
                  1.
               
               
                  BEL užtikrina ryšį tarp nacionalinių ir (arba) centrinių valstybių narių laboratorijų, dirbančių arklių ligų srityje, arba diagnozę atliekančių laboratorijų padalinių, kurie dirba su atskirais arklių ligų, išvardytų Direktyvos 90/426/EEB A priede ir nurodytų Direktyvos 92/65/EEB D priedo II skyriaus A dalyje, išskyrus afrikinę arklių ligą, patogenais arba jų grupėmis, jei reikia, visų pirma tokiomis priemonėmis:
                  
                              a)
                           
                           
                              būdama labai svarbi arklių pramonei, glaudžiai bendradarbiaudama su atitinkamomis veislinių ir sportinių arklių organizacijomis, siekiant:
                              
                                          i)
                                       
                                       
                                          užtikrinti ankstyvąjį įspėjimą, įvertinti ir, jei įmanoma, numatyti pavojus, atsirandančius dėl ligų ir ypatingų epidemiologinių situacijų;
                                       
                                    
                                          ii)
                                       
                                       
                                          stebėti ligos padėtį pasaulio ir regionų mastu reguliariai gaunant ėminius iš valstybių narių ir trečiųjų šalių, kurios su Bendrija susijusios geografiniais ar prekybiniais ryšiais dėl prekybos arkliais ar produktais, gautais iš šių gyvūnų;
                                       
                                    
                        
                              b)
                           
                           
                              atlikdama patogenų tipavimą ir antigeninę bei genominę charakteristiką, o jei tinkama ir būtina, pvz., siekdama užtikrinti epidemiologinės padėties valdymą arba patikrinti diagnozę, naudojant a punkto ii papunktyje nurodytus ėminius, ir
                              
                                          i)
                                       
                                       
                                          nedelsiant perduodama tokių tyrimų rezultatus Komisijai, atitinkamai valstybei narei bei nacionalinei ir (arba) centrinei laboratorijai;
                                       
                                    
                                          ii)
                                       
                                       
                                          nustatydama ligos patogenų tapatybę, jei reikia, glaudžiai bendradarbiaudama su regionų etaloninėmis laboratorijoms, kurias paskyrė Pasaulio gyvūnų sveikatos organizacija (GSO);
                                       
                                    
                        
                              c)
                           
                           
                              sudarydama ir prižiūrėdama atnaujinamą patogenų ir jų štamų rinkinį ir atnaujinamą specialių serumų prieš arklių ligas rinkinį;
                           
                        
                              d)
                           
                           
                              būdama įpareigota atlikti šiuo metu naudojamų technologijų inventorizaciją įvairiose laboratorijose, siekiant:
                              
                                          i)
                                       
                                       
                                          pasiūlyti standartizuotus bandymus ir bandymų procedūras arba etaloninius serumus vidaus kokybės kontrolei;
                                       
                                    
                                          ii)
                                       
                                       
                                          parengti naujas diagnozavimo procedūras, kad arklių importas būtų saugesnis, o arklių eksportas konkurencingesnis;
                                       
                                    
                        
                              e)
                           
                           
                              konsultuodama Komisiją visais aspektais, susijusiais su arklių ligomis, išvardytomis Direktyvos 90/426/EEB A priede arba nurodytomis Direktyvos 92/65/EEB D priedo II skyriaus A dalyje, arba remiantis kitais gyvūnų sveikatą reglamentuojančiais Bendrijos teisės aktais; ši pareiga apima konsultacijas dėl galimos vakcinacijos, dėl tinkamiausių sveikatos testų, kurių reikalaujama prekiaujant ir importuojant, arba naujai sukurtų vakcinų vertinimą bei klausimus, susijusius su įvairių arklių ligų epidemiologija.
                           
                        
            
                  2.
               
               
                  BEL padeda vykdyti nacionalinių ir (arba) centrinių laboratorijų funkcijas, visų pirma tokiomis priemonėmis:
                  
                              a)
                           
                           
                              sandėliuodama ir tiekdama nacionalinėms ir (arba) centrinėms laboratorijoms reagentus ir medžiagas, naudojamas arklių ligoms diagnozuoti, pvz., virusus ar kitus patogenus ir (arba) inaktyvuotus antigenus, standartinius serumus, ląstelių linijas ir kitus etaloninius reagentus;
                           
                        
                              b)
                           
                           
                              kaupdama informaciją apie arklių ligas, įskaitant naujas ligas, kad būtų galima greitai atlikti diferencinę diagnozę;
                           
                        
                              c)
                           
                           
                              skatindama diagnozavimo suderinimą ir užtikrindama Bendrijoje atliekamų tyrimų kvalifikuotumą organizuodama ir atlikdama periodinius sulyginamuosius tikrinimus ir nepriklausomo kokybės užtikrinimo pratybas dėl arklių ligų diagnozavimo Bendrijos lygiu ir periodiškai perduodama tokių tikrinimų rezultatus Komisijai, valstybėms narėms bei nacionalinėms ir (arba) centrinėms laboratorijoms;
                           
                        
                              d)
                           
                           
                              palaipsniui įvesdama ir vėliau atlikdama laboratorijų kvalifikuotumo testus;
                           
                        
                              e)
                           
                           
                              atlikdama mokslinius tyrimus, kurių tikslas sukurti tobulesnius ligų kontrolės metodus bendradarbiaujant su nacionalinėmis ir (arba) centrinėmis laboratorijomis ir kaip nustatyta jos metiniame darbo plane, ir teikdama optimalius diagnozės ir diferencinės diagnozės metodus.
                           
                        
            
                  3.
               
               
                  BEL teikia informaciją ir atlieka papildomus mokymus, visų pirma tokiomis priemonėmis:
                  
                              a)
                           
                           
                              rinkdama duomenis ir informaciją apie nacionalinių ir (arba) centrinių laboratorijų taikomus diagnozavimo ir diferencinio diagnozavimo metodus ir perduodama tokią informaciją Komisijai ir valstybėms narėms;
                           
                        
                              b)
                           
                           
                              sudarydama ir įgyvendindama reikiamus susitarimus dėl tolimesnio ekspertų mokymo laboratorinio diagnozavimo srityje, kad būtų suderinta diagnozavimo metodika;
                           
                        
                              c)
                           
                           
                              neatsilikdama nuo arklių ligos epidemiologijos plėtros;
                           
                        
                              d)
                           
                           
                              organizuodama metinius susirinkimus, kuriuose nacionalinių ir (arba) centrinių laboratorijų atstovai gali susipažinti su diagnozavimo metodika ir koordinavimo pažanga.
                           
                        
            
                  4.
               
               
                  BEL taip pat:
                  
                              a)
                           
                           
                              konsultuodamasi su Komisija vykdo eksperimentus ir bandymus vietose, skirtus konkrečių arklių ligų kontrolei stiprinti;
                           
                        
                              b)
                           
                           
                              metiniame nacionalinių ir (arba) centrinių etaloninių laboratorijų susirinkime persvarsto atitinkamus bandymams keliamus reikalavimus, išdėstytus GSO sausumos gyvūnams skirtų diagnozės bandymų ir vakcinų standartų vadove;
                           
                        
                              c)
                           
                           
                              padeda Komisijai peržiūrėti GSO rekomendacijas (Sausumos gyvūnų sveikatos kodeksą bei Bandymų ir vakcinų standartų vadovą).